ऊना : मैहतपुर में स्थित शराब के ठेके पर विजिलेंस के नाम पर जबरन वसूली करने के आराेपी को विजिलेंस टीम ने धर दबोचा है। आराेपी की पहचान विवेक कुमार के रूप में की गई है। वह कुरूक्षेत्र कोर्ट में वकील है और मैहतपुर में उसका ससुराल बताए जा रहे है। आरोपी के खिलाफ केस दर्ज करते हुए मामले की जांच शुरू कर दी गई है।
जानकारी के मुताबिक कस्बा मैहतपुर स्थित शराब ठेके के मालिक कृष्ण लाल पुरी ने पुलिस को दी शिकायत में बताया कि शनिवार सुबह करीब साढ़े 10 बजे एक व्यक्ति उसके ठेके पर आया। उसने अपने आपको ऊना विजिलेंस का कर्मचारी बताया। उसने ठेके पर माैजूद सेल्जमैन से कहा कि एसपी विजिलेंस ने 1 पेटी शराब मांगी है।
शराब लेने के बाद सेल्स मैनेजर ने उससे पैसे मांगे तो उसने कहा कि अभी भिजवाता हूं। यह कहकर वह पेटी लादकर अपनी स्कूटी पर चला गया। थोड़ी देर बाद ठेकेदार ने उसे फोन किया तो वे ठेकेदार को धमकाने लगा और कहा कि तुम्हारी यह हिम्मत की तुम विजिलेंस से पैसे मांग रहे हो। दोबारा तुम पैसे मांगोगे तो तुम्हारे खिलाफ कार्रवाई की जाएगी। ठेकेदार ने इसकी सूचना पुलिस को दी। पुलिस और विजिलेंस की टीम ने तुरंत कार्रवाई करते हुए इस व्यक्ति को ढूंढ निकाला। एएसपी विजिलेंस सागर चंद्र ने बताया कि पुलिस ने केस दर्ज करते हुए मामले की जांच शुरू कर दी है।